KOMISSION PÄÄTÖS,
tehty 21 päivänä marraskuuta 2005,
Latvian tasavallalle annetusta luvasta käyttää eräitä likimääräisiä arvioita arvonlisäverosta kertyvien omien varojen perusteen laskemiseksi
(tiedoksiannettu numerolla K(2005) 4424)
(Ainoastaan latviankielinen teksti on todistusvoimainen)
(2005/817/EY, Euratom)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan atomienergiayhteisön perustamissopimuksen,
ottaa huomioon arvonlisäverosta kertyvien omien varojen lopullisesta yhdenmukaisesta kantomenettelystä 29 päivänä toukokuuta 1989 annetun neuvoston asetuksen (ETY, Euratom) N:o 1553/89 (1) ja erityisesti sen 13 artiklan,
sekä katsoo seuraavaa:
(1)
Jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste - 17 päivänä toukokuuta 1977 annetun kuudennen neuvoston direktiivin 77/388/ETY (2), jäljempänä ’kuudes direktiivi’, 28 artiklan 3 kohdan mukaisesti jäsenvaltiot voivat edelleen vapauttaa veroista tietyt liiketoimet tai verottaa niitä, ja nämä liiketoimet on otettava huomioon arvonlisäverosta (alv) kertyvien omien varojen perustetta määritettäessä.
(2)
Kuudennen direktiivin 28 artiklan 3 kohdan säännösten soveltamisen osalta Latvian tasavallan Euroopan yhteisöihin liittymistä koskevan asiakirjan (3) liitteessä VIII olevan 7 jakson (verotus) 1 kohta antaa Latvian tasavallalle luvan vapauttaa tietyt kuudennen direktiivin liitteessä F luetellut liiketoimet veroista.
(3)
Latvian tasavalta ei pysty laskemaan tarkasti tiettyjen kuudennen direktiivin liitteessä F olevassa 2 ja 17 kohdassa mainittujen liiketoimiluokkien arvonlisäverosta kertyvien omien varojen perustetta; tällainen laskenta aiheuttaa todennäköisesti perusteettoman hallinnollisen rasitteen suhteessa vaikutukseen, joka tällaisilla liiketoimilla on Latvian tasavallan alv-varojen kokonaisperusteeseen; Latvian tasavalta pystyy suorittamaan laskennan käyttämällä likimääräisiä arvioita näiden kuudennen direktiivin liitteessä F mainittujen liiketoimiluokkien osalta; Latvian tasavallalle pitäisi näin ollen antaa lupa laskea alv-peruste käyttämällä likimääräisiä arvioita neuvoston asetuksen (ETY, Euratom) N:o 1553/89 6 artiklan 3 kohdan toisen luetelmakohdan mukaisesti.
(4)
Omia varoja käsittelevä neuvoa antava komitea on hyväksynyt kertomuksen, johon on kirjattu komitean jäsenten lausunnot tästä päätöksestä,
ON TEHNYT TÄMÄN PÄÄTÖKSEN:
1 artikla
Arvonlisäverosta kertyvien omien varojen perusteen laskemiseksi 1 päivästä toukokuuta 2004 lähtien Latvian tasavallalle annetaan neuvoston asetuksen (ETY, Euratom) N:o 1553/89 6 artiklan 3 kohdan toisen luetelmakohdan mukaisesti lupa käyttää likimääräisiä arvioita seuraavien kuudennen direktiivin liitteessä F tarkoitettujen liiketoimiluokkien osalta:
1)
kirjailijoiden, taiteilijoiden ja taiteellisten teosten esittäjien suorittamat palvelut (liitteessä F oleva 2 kohta)
2)
henkilökuljetukset (liitteessä F oleva 17 kohta).
2 artikla
Tämä päätös on osoitettu Latvian tasavallalle.
Tehty Brysselissä 21 päivänä marraskuuta 2005.